Έφτασε η ώρα να ανάψουμε το φως για να μετρηθούμε ξανά και να οργανωθούμε.

Να δούμε ποιοί πόσοι ανήκουμε στο λεγόμενο "συνταγματικό τόξο" ως κόμματα και ως οπαδοί, που πρέπει να αντιδράσουμε στις συμπεριφορές και τα καμώματα της "Χρυσής Αυγής" , οπως καλούμαστε από διάφορες πλευρές. Να αντιδράσουμε σε επίπεδο Βουλής, σύμφωνα με την πρόταση του ΠΑΣΟΚ, μετά από τις ειδόσεις χρυσαυγιτών στο Πέραμα και στο Μελιγαλά.

Εχουμε και λέμε λοιπόν, αφού ανάψαμε τα φώτα και χύθηκε άπλετο φως. Ανήκει στο "συνταγματικό τόξο" ο Καμμένος, όταν καλεί πολίτες να λυντσάρουν δήμαρχο στη Χαλκιδική και όταν, μεταξύ άλλων, έχει προσπαθήσει, χωρίς να κοκκινίζει, στο παρελθόν να βγάλει ψεύτη τον Πρόεδρο της Δημοκρατίας, μεταξύ άλλων; Είναι όλες οι πρακτικές του Τσίπρα και του ΣΥΡΙΖΑ εντός "συνταγματικού τόξου", όταν προσφέρει κάλυψη και θαλπωρή σε "μπαχαλάκηδες", σε προπηλακισμούς, σε βίαιες και κακουργηματικές ενέργειες τύπου Κερατέας και Σκουριών, όταν ζητάει ανατροπή από το πεζοδρόμιο νόμιμα εκλεγμένης κυβέρνησης, όταν κηρύσσει ανυπακοή σε νόμους, όταν δικαιολογεί οχλοκρατικές εκδηλώσεις με συνθήματα "να καεί, να καεί , το μπουρδέλο η Βουλή, όταν παροτρύνει μαθητές σε καταλήψεις, όταν, όταν, όταν...;

Αποτελεί κόμμα του "συνταγματικού τόξου" το ΚΚΕ που ευαγγελίζεται την ανατροπή της καθεστηκυϊας τάξης, δηλαδή του καθεστώτος, όταν και αυτό κηρύσσει την ανατροπή σε νόμους, όταν επίσης καταφεύγει στο πεζοδρόμιο και κάνει καταλήψεις γραφείων υπουργών, όταν επαναλαμβάνει το σύνθημα "νόμος είναι το δίκιο του εργάτη", ή όταν βουλευτής του "κραυγάζει μέσα στη Βουλή "φωτιά και τσεκούρι στους προσκυνημένους", δηλαδή στην κυβέρνηση; ΄Η μηπως ζυμώνονται εντός του πλαισίου του "συνταγματικού τόξου" όσοι παράγοντες περί την Δεξιά προωθούν την ιδέα της σύμπραξης Νέας Δημοκρατίας και "Χρυσής Αυγής"; Και εκείνοι, οι άλλοι, οι συνδικαλιστές που καταφεύγουν στη βία για να διατηρήσουν ανήκουστα κεκτημένα, είναι και αυτοί δημοκράτες και μάλιστα του "συνταγματικού τόξου";

Οχι τίποτ' άλλο δηλαδή, αλλά να ξέρουμε από ποιους αποτελείται το περίφημο "συνταγματικό τόξο" σε αυτή τη χώρα και μάλλον βγαίνουν λειψοί στο μέτρημα. Τουλάχιστον, να μπορούσαν να οργανωθούν στοιχειωδώς, αλλά και αυτό φαίνεται πολύ δύσκολο. Δυστυχώς.

Άγγελος Στάγκος